钦定古今图书集成/方舆汇编/职方典/第1445卷 > 《南宁青山记》方瑜
## 钦定古今图书集成/方舆汇编/职方典/第1445卷 > 《南宁青山记》方瑜

“青山去城南十里，群峰崒嵂，截然于邕水之上，崖壑
林塘，远近映带。前冈横起，怪石错列，如蹲如伏，莫可
名状。石窍间泉，㶁㶁流出，峡势旋转，以扼江口。百川
狂澜，为之底定，毋说荒远，足称奇胜。”岁在戊午，幼海
董公以正论忤时，被谪来邕，日与好事者杖履同游，
每至青山，辄徘徊终日，不欲遽去。由是巡臬徐公与
郡之长吏知董公之意不择地而安也，乃协谋相役，
因山之坳，筑亭一区，循石洞而上，海天旷阔，一览无
际，名曰“洞虚亭”，著所见也。横岮之下，构室四楹，白云
卷舒，时堪望远，名曰“白云精舍”，著所怀也。凿石引泉，
注之于池，锵然有声，可鉴可饮。池上之亭，名曰“董泉”，
著所得而专也。游宴憩息之具，渐次告成。至是邦人
之来游者，目新所未见，耳新所未闻，莫不咨嗟叹慕，
骇然于瞻望之馀。而董公则又陶然以乐，自信为青
山之主矣。噫当困抑之时，而抗思于烟霞之外，居荒
远之境而寓迹于山水之间，自非超然卓识，浩然正
气，涉阅之深，学力之至，未足以及此所谓“素冨贵行
乎冨贵，素贫贱行乎”贫贱素患难。行乎患难素夷狄。
行乎夷狄，于此有焉。若董公者，可谓之贤也已。余孤
踪累行，斥守远郡，既幸遇董公之贤，而又得与于山
川登临之美，有馀乐矣。作《古词三章，镵之石壁，以寄
吾不尽之怀》。词曰：山之椒兮石洞不扃，有亭翼如兮
临星辰。览八荒兮何嶒崚？天之高兮海之深。〈其一〉山之
麓兮朝气英英，茅堂隐约兮窈而冥，欲雨何时兮欲
归何心，吾亦同情兮白云之村。〈其二〉山之泉兮汨汨其
流，清气洒然兮冷如秋。濯尘埃兮解烦愁，回俗驾兮
莫之与谋。〈其三〉